ปล่อยกู้หมื่นล้าน‘ซีพีโลตัส’บุกจีน
4 ธนาคารชั้นนำเมืองไทยร่วมปล่อยเงินกู้ก้อนใหญ่ 1.11 หมื่นล้านบาทแก่กลุ่มซีพี เพื่อขยายธุรกิจซีพี โลตัส ในประเทศจีน
29 ต.ค. 2565

4 ธนาคารชั้นนำเมืองไทยร่วมปล่อยเงินกู้ก้อนใหญ่ 1.11 หมื่นล้านบาทแก่กลุ่มซีพี เพื่อขยายธุรกิจซีพี โลตัส ในประเทศจีน
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย นายชาญศักดิ์ เฟื่องฟู รองผู้จัดการใหญ่ ธนาคารกรุงเทพ และนายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต ร่วมลงนามในสัญญาสนับสนุนทางการเงิน 360 ล้านเหรียญสหรัฐ หรือประมาณ 1.11 หมื่นล้านบาท แก่บริษัท C.P. Holding (BVI) Invest ment Company Limited, C.P. Lotus Corporation และ Shanghai Lotus Supermarket Chain Store Co., Ltd. ซึ่งเป็นกลุ่มบริษัทเครือเจริญโภคภัณฑ์ เพื่อรองรับการขยายตัวของธุรกิจค้าปลีกซีพี โลตัส เพื่อรองรับการขยายธุรกิจในจีน
การให้สินเชื่อมูลค่า 360 ล้านเหรียญสหรัฐ เพื่อเป็นการสนับสนุนการขยายตัวของธุรกิจค้าปลีกซีพี โลตัส ในประเทศจีน ที่เติบโตอย่างรวดเร็ว หลังจากได้มีการปรับเปลี่ยนการดำเนินงานไปเมื่อ 2 ปีที่แล้ว เพื่อให้ธุรกิจมีความเหมาะสมกับพฤติกรรมการบริโภคที่เปลี่ยนไป และให้ความสำคัญกับการเข้าถึงร้านค้าและคุณภาพของสินค้า 
ปัจจุบัน ซีพี โลตัส กลายเป็นผู้นำของตลาดได้อย่างรวดเร็ว ซึ่งสร้างความเชื่อมั่นในศักยภาพการดำเนินธุรกิจของบริษัทไทยในสายตาชาวต่างชาติได้เป็นอย่างดี 
ธุรกิจค้าปลีกซีพี โลตัส เป็นธุรกิจที่กลุ่มซีพีดำเนินงานในประเทศจีนจนประสบความสำเร็จอย่างสูง เห็นได้จากยอดขายวันต่อวันของ CP Lotus ที่ติดอันดับ 5 จากกว่า 15 บริษัทค้าปลีกในไฮเปอร์มาร์เก็ตของประเทศจีน เมื่อประกอบกับความแข็งแกร่งของธุรกิจอุตสาหกรรมการเกษตรที่ครบวงจรของกลุ่มซีพีในประเทศจีนแล้ว ทำให้กลายเป็นกลุ่มธุรกิจที่สามารถนำเสนอผลิตภัณฑ์คุณภาพสูงในรูปแบบ Farm To Family จึงถือเป็นแนวทางสำคัญในการผลักดันให้เกิดการเติบโตขององค์กรธุรกิจไทยในต่างประเทศ อันจะส่งผลดีต่อความแข็งแกร่งของระบบเศรษฐกิจ